Sant Esteve dels Roures no només viu a Twitter, ni als informes de la Guàrdia Civil. Ara ha pres vida als pressupostos generals de l'Estat que aquesta setmana ha superat el debat a la totalitat gràcies a Ciutadans i el PNB.

La proposta ha estat del grup parlamentari d'ERC al Congrés, liderat per Gabriel Rufián i Joan Tardà, que han registrat l'esmena 429 a la Llei de Pressupostos Generals de l'Estat de 2018, per la que es reclamen cinc milions d'euros per a la "remodelació integral, instal·lacó d'ascensors, recreixement d'andanes i instal·lació de megafonia a l'estació de rodalies de Sant Esteve dels Roures".

A l'esmena, a la que ha tingut accès El Món, els republicans justifiquen la demanda per "ser una llarga reivindicació de la població local donat l'estat d'abandonament i deteriorament en què es troba l'estació de Sant Esteve dels Roures i la necessitat que la població local gaudeixi d'un transport i infraestructura ferroviàries de qualitat".

Des d'ERC asseguren a el Món que s'han registrat un total de 998 esmenes. "Per tant, una per mil d'ironia ens la podem permetre, fent alhora un reconeixement a la ironia de tanta altra gent i lamentant-nos, de fet, de la realitat de fons que evidencia", apunten fonts del grup parlamentari.

"Recordem, també, que malhauradament davant la seguretat que de la resta de 997 esmenes, que obeeixen a demandes, a necessitats i a l'exigència de resposta davant d'incompliments crònics ben reals, ens en faran exactament el mateix cas", lamenten.